GA Iris Oifigiúil an Aontais Eorpaigh 20

Ráiteas ar chúiseanna na Comhairle: Seasamh (AE) Uimh. 8/2015 ón gComhairle ar an gcéad léamh chun go nglacfar Rialachán ó Pharlaimint na hEorpa agus ón gComhairle maidir le faisnéis a ghabhann le haistrithe cistí agus lena n-aisghairtear Rialachán (CE) Uimh. 1781/2006

I. RÉAMHRÁ

An 7 Feabhra 2013, thíolaic an Coimisiún pacáiste ina raibh an dá ghné a leanas:

— togra le haghaidh Treoir ó Pharlaimint na hEorpa agus ón gComhairle maidir le cosc a chur ar úsáid an chórais airgeadais chun críocha sciúrtha airgid agus maoinithe sceimhlitheoirí (An Treoir maidir leis an Sciúradh Airgid) (1);

— togra le haghaidh Rialachán ó Pharlaimint na hEorpa agus ón gComhairle maidir le faisnéis a ghabhann le haistrithe cistí (an Rialachán maidir leis an Sciúradh Airgid) (2).

Ghlac Parlaimint na hEorpa a seasamh ar an gcéad léamh ag seisiún iomlánach dá cuid an 11 Márta 2014.

Le linn Uachtaránachtaí éagsúla rinne an Mheitheal um Sheirbhísí Airgeadais ceithre scrúdú is fiche ar an Rialachán agus ar an Treoir atá beartaithe.

I mí na Nollag 2014, thángthas ar chomhréitigh chríochnaitheacha le Parlaimint na hEorpa maidir leis an Rialachán agus an Treoir araon, comhréitigh lenar ceadaíodh cur i gcrích na caibidlíochta maidir leis an dá shainchomhad. Ag an gcruinniú trípháirteach an 16 Nollaig 2014, thángthas ar chomhréiteach sealadach idir na comhreachtóirí d’fhonn teacht ar chomhaontú ar an dara léamh go luath.

An 27 Eanáir 2015, rinne an Coiste um Ghnóthaí Eacnamaíochta agus Airgeadaíochta (ECON) agus an Coiste um Shaoirsí Sibhialta, um Cheartas agus um Ghnóthaí Baile (LIBE) de chuid Pharlaimint na hEorpa toradh na caibidlíochta trípháirtí a fhormheas. An 29 Eanáir 2015, chuir Cathaoirligh na gCoistí sin litir chuig an Uachtaránacht ina ndúradh go molfaidís don Chruinniú Iomlánach glacadh leis an seasamh ón gComhairle gan leasú a dhéanamh air, dá dtarchuirfeadh an Chomhairle a seasamh chuig Parlaimint na hEorpa go foirmiúil san fhoirm chéanna sin inar cuireadh i láthair é san Iarscríbhinn a ghabh leis an litir sin (3).

An 10 Feabhra 2015, tháinig an Chomhairle ar chomhaontú polaitiúil maidir leis na téacsanna athbhreithnithe.

Agus an comhaontú thuas á chur san áireamh aici agus tar éis athbhreithniú dlí agus teanga a bheith déanta, ghlac an Chomhairle a seasamh ar an gcéad léamh an 20 Aibreán 2015, i gcomhréir leis an ngnáthnós imeachta reachtach a leagtar síos in Airteagal 294 den Chonradh ar Fheidhmiú an Aontais Eorpaigh (CFAE).

Is mar bhunphacáiste a phléigh na trí institiúidí leis an Treoir maidir leis an Sciúradh Airgid agus leis an Rialachán maidir leis an Sciúradh Airgid. Dá bhrí sin glacadh an ráiteas ar chúiseanna na Comhairle céanna maidir leis an Treoir agus an Rialachán araon.

II. CUSPÓIR

Ghlac an Coimisiún an togra le haghaidh Treoir maidir le Sciúradh Airgid (AMLD) chun an tríú AMLD de chuid AE atá ann faoi láthair a thabhairt cothrom le dáta agus a fheabhsú agus é d’aidhm leis sin cosaintí an Aontais a neartú tuilleadh i gcoinne sciúradh airgid agus maoiniú sceimhlitheoirí agus iontaofacht, sláine agus cobhsaíocht an chórais airgeadais a áirithiú. Is iad príomhchuspóirí na mbeart a mholtar:

— leas na sochaí a chosaint ó thaobh coireachta agus gníomhartha sceimhlitheoireachta;

— rannchuidiú le cobhsaíocht airgeadais trí iontaofacht, feidhmiú cuí agus sláine an chórais airgeadais a chosaint.

— rathúnas eacnamaíoch an Aontais Eorpaigh a chosaint trí thimpeallacht ghnó éifeachtúil a áirithiú; agus

— an Margadh Inmheánach a neartú trí laghdú a dhéanamh ar an gcastacht a bhaineann le gnó thar teorainneacha;

Déanfar na cuspóirí sin a bhaint amach tríd an méid seo a leanas:

— comhsheasmhacht a áirithiú idir cur chuige an Aontais agus an cur chuige idirnáisiúnta – go háirithe iad a chur i gcomhréir leis na moltaí is déanaí (Feabhra 2012) ón Tascfhórsa um Ghníomhaíocht Airgeadais (FATF);

— comhsheasmhacht a áirithiú idir na rialacha náisiúnta, chomh maith le solúbthacht ina gcur chun feidhme; agus

— a áirithiú go mbeidh na rialacha dírithe ar riosca agus go ndéanfar iad a choigeartú chun aghaidh a thabhairt ar bhagairtí nua atá ag teacht chun cinn.

Is é is cuspóir leis an Rialachán maidir le Sciúradh Airgid (AMLR), ar glacadh é i gcomhthráth leis an Treoir maidir le Sciúradh Airgid (AMLD), athbhreithniú a dhéanamh ar an tríú AMLR atá ann cheana agus é a thabhairt cothrom le dáta, ar bhealaí lena gcuirfear feabhas ar inrianaitheacht íocaíochtaí agus lena n-áiritheofar go mbeidh creat an Aontais ag teacht go hiomlán leis na Caighdeáin Idirnáisiúnta (moltaí FATF) i gcónaí.

III. ANAILÍS AR AN SEASAMH ÓN gCOMHAIRLE AR AN gCÉAD LÉAMH

Leis na leasuithe a rinne an Chomhairle dírítear ar neart a chur le cosaintí an Aontais i gcoinne sciúradh airgid agus maoiniú sceimhlitheoireachta agus, ag an am céanna, áirithítear go mbeidh comhsheasmhacht ann leis an gcur chuige a leantar ar an leibhéal idirnáisiúnta, go háirithe leis na moltaí ón Tascfhórsa um Ghníomhaíocht Airgeadais (FATF). Maidir le roinnt saincheisteanna, le rialacha nua an Aontais cuirtear leis na ceanglais a leag an Tascfhórsa um Ghníomhaíocht Airgeadais (FATF) síos agus cuirtear breis cosaintí ar fáil.

Maidir le seirbhísí cearrbhachais a bhfuil rioscaí níos airde ag baint leo, leis an Treoir ceanglaítear ar sholáthraithe seirbhíse dícheall cuí a dhéanamh maidir le hidirbhearta ar fiú €2 000 nó níos mó iad. Ach amháin i gcás casino, ceadófar do na Ballstáit roinnt seirbhísí cearrbhachais a dhíolmhú ó na ceanglais go léir nó ó chuid díobh, in imthosca a bheidh teoranta go docht agus a mbeidh údar cuí leo. Beidh díolúintí den sórt sin faoi réir measúnú riosca iomchuí.

Ina theannta sin, in imthosca áirithe ina gcruthaítear go mbaineann riosca íseal leo agus faoi choinníollacha diana agus maolaitheacha, ceadófar do na Ballstáit táirgí leictreonacha airgid a dhíolmhú ó bhearta áirithe díchill chuí don chustaiméir.

Leis an Treoir cuirtear cur chuige bunaithe ar riosca i bhfeidhm le go ndíreofar níos fearr ar rioscaí. Tugadh aitheantas ar an leibhéal idirnáisiúnta don tábhacht a bhaineann le cur chuige fornáisiúnta i leith measúnú riosca. Ós rud é go bhfuil sé ar chumas an Choimisiúin athbhreithniú a dhéanamh ar bhagairtí trasteorann sonracha, cuireadh de chúram air a bheith freagrach as comhordú a dhéanamh ar an measúnú ar na rioscaí i leith sciúradh airgid agus maoiniú sceimhlitheoirí, ar rioscaí iad a mbíonn tionchar acu ar an margadh inmheánach agus a bhaineann le gníomhaíochtaí trasteorann.

Maidir leis an gcaoi ina gcaitear le daoine a nochtar go polaitiúil, ní dhéantar idirdhealú sa Treoir idir na daoine a shealbhaíonn nó a shealbhaigh feidhmeanna tábhachtacha ina dtír dhúchais agus iad siúd a shealbhaíonn nó a shealbhaigh feidhmeanna den sórt sin thar lear.

Mar thoradh ar an Treoir, beidh gá le faisnéis faoi úinéireacht thairbhiúil a bhaineann le heintitis chorparáideacha agus eintitis dhlíthiúla eile a choimeád i gclár lárnach i ngach Ballstát. Na Ballstáit sin ar mian leo déanamh amhlaidh féadfaidh siad clár poiblí a úsáid. Beidh rochtain ag údaráis inniúla agus aonaid faisnéise airgeadais ar úinéireacht thairbhiúil agus, faoi chuimsiú cur i gcrích dícheall cuí don chustaiméir, beidh an rochtain sin ag eintitis atá faoi oibleagáid. Leis an Treoir freisin cuirtear ar chumas daoine nó eagraíochtaí ar féidir leo leas dlisteanach a thaispeáint rochtain a fháil ar an bhfaisnéis seo a leanas ar a laghad faoin úinéir tairbheach: a ainm, an mhí agus an bhliain ar rugadh é, a náisiúntacht agus a thír chónaithe, chomh maith le cineál an leasa thairbhigh atá ina sheilbh agus méid an leasa. Maidir le hiontaobhais, tráth a nginfidh an t-iontaobhas iarmhairtí cánach, bainfear feidhm as faisnéis faoi úinéireacht thairbhiúil arna clárú go lárnach.

Maidir le smachtbhannaí, foráiltear leis an téacs do smachtbhannaí uasta riaracháin airgid ar fiú ar a laghad iad dhá oiread méid an tsochair a díorthaíodh ón sárú, i gcás inar féidir an tairbhe sin a chinneadh, nó €1 milliún ar a laghad. Maidir le sáruithe a bhaineann le hinstitiúidí creidmheasa nó airgeadais, déantar foráil don méid seo a leanas:

— smachtbhanna uasta airgid de €5 milliún ar a laghad nó 10 % den láimhdeachas bliantúil iomlán i gcás duine dhlítheanaigh;

— smachtbhanna uasta airgid de €5 milliún ar a laghad i gcás duine nádúrtha.

Cuireadh na forálacha sa Rialachán a bhaineann le smachtbhannaí i gcomhréir leis na forálacha sa Treoir a bhaineann le smachtbhannaí.

Chun feidhmiú ceart chóras airgeadais an Aontais agus feidhmiú ceart an mhargaidh inmheánaigh a chosaint ar sciúradh airgid agus maoiniú sceimhlitheoirí, sainaithneoidh an Coimisiún, trí bhíthin gníomhartha tarmligthe, dlínsí tríú tír a bhfuil easnaimh straitéiseacha ina gcóras náisiúnta i réimse an fhrithsciúrtha airgid agus an chomhraic i gcoinne maoiniú sceimhlitheoireachta.

D’fhéadfadh inrianaitheacht iomlán aistrithe cistí a bheith ina uirlis an-tábhachtach agus an-luachmhar chun sciúradh airgid agus maoiniú sceimhlitheoirí a chosc, a bhrath agus a imscrúdú. Áirítear léi sin an ceanglas go n-áireofar faisnéis faoin íocaí le haistriú cistí. Faoin Rialachán, eiseoidh an tÚdarás Baincéireachta Eorpach, an tÚdarás Eorpach um Árachas agus Pinsin Cheirde agus an tÚdarás Eorpach um Urrúis agus Margaí treoirlínte a bheidh dírithe ar na húdaráis inniúla agus ar na soláthraithe seirbhíse íocaíochta, ar treoirlínte iad maidir leis na bearta a bheidh le glacadh i gcomhréir leis an Rialachán seo, go háirithe maidir le haistriú cistí nach ngabhann faisnéis faoin íocóir nó faoin íocaí leis nó gur faisnéis neamhiomlán í.

Ina theannta sin, rinneadh an Treoir agus an Rialachán araon a leasú chun a áirithiú go ndéanfar iad a chur i gcomhréir le moltaí an Tascfhórsa um Ghníomhaíocht Airgeadais (FATF) agus chun a áirithiú go ndéanfar dlí an Aontais a chomhlíonadh go hiomlán, go háirithe i dtaca le dlí an Aontais maidir le cosaint sonraí agus i dtaca le cosaint na gceart bunúsach.

D’fhéadfadh Parlaimint na hEorpa glacadh leis na hathruithe sin.

IV. CONCLÚID

Léirítear le Seasamh na Comhairle ar an gcéad léamh an comhréiteach a baineadh amach sa chaibidlíocht idir an Chomhairle agus Parlaimint na hEorpa, le tacaíocht an Choimisiúin.

Deimhníodh an comhréiteach sin i litir ó Chathaoirligh Choiste ENVI agus LIBE de chuid Pharlaimint na hEorpa chuig an Uachtaránacht, litir dar dáta an 29 Eanáir 2015. Ina dhiaidh sin d’fhormhuinigh an Chomhairle um Ghnóthaí Ginearálta an comhréiteach trí chomhaontú polaitiúil a ghlacadh an 10 Feabhra 2015.

Creideann an Chomhairle gurb ionann a seasamh ar an gcéad léamh agus pacáiste cothrom agus go gcuirfidh an Rialachán nua agus an Treoir nua go mór leis an gcomhrac i gcoinne sciúradh airgid agus maoiniú sceimhlitheoireachta san Aontas, a luaithe a ghlacfar iad.

(1) Doic. 6231/13.

(2) Doic. 6230/13.

(3) Doic. 5748/15 ADD1.